Kommissionens afgørelse

af 27. august 2003

om godtagelse af et tilsagn afgivet i forbindelse med en begrænset fornyet undersøgelse af antidumpingforanstaltningerne vedrørende importen af opløsninger af urinstof og ammoniumnitrat med oprindelse i blandt andet Litauen

(2003/671/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), i det følgende benævnt "grundforordningen", senest ændret ved forordning (EF) nr. 1972/2002(2), særlig artikel 8,

efter høring af det rådgivende udvalg, og

ud fra følgende betragtninger:

A. PROCEDURE

(1) Ved forordning (EF) nr. 1995/2000(3) indførte Rådet en endelig antidumpingtold på importen i EF af opløsninger af urinstof og ammoniumnitrat, i det følgende benævnt "UAN", med oprindelse i blandt andet Litauen. Foranstaltningerne i forordningen tog form af en specifik told på 3,98 EUR pr. ton for alle litauiske eksporterende producenter.

(2) I januar 2002 blev der i en anden procedure indført endelige antidumpingforanstaltninger i form af en specifik told på importen af urinstof med oprindelse i blandt andet Litauen ved Rådets forordning (EF) nr. 92/2002(4). Men ved Kommissionens afgørelse 2002/498/EF(5) og Rådets forordning (EF) nr. 1107/2002(6) om ændring af Rådets forordning (EF) nr. 92/2002 blev den eneste litauiske eksporterende producent af urinstof, Stock Company Achema, i det følgende benævnt "Achema", fritaget for den pågældende told, efter at Kommissionen havde godtaget dets tilsagn. I forbindelse med tilsagnet og for at fjerne risikoen for kompensationsaftaler forpligtede Achema sig til at overholde mindsteimportpriser og angive sin eksport til EF ikke blot af urinstof, men også af dens to andre kvælstofgødninger, dvs. ammoniumnitrat og UAN.

B. ANMODNING OM EN FORNYET UNDERSØGELSE

(3) I september 2002 indgav Achema, en eksporterende producent i Litauen, en anmodning om en begrænset fornyet undersøgelse, jf. artikel 11, stk. 3, i grundforordningen. Anmodningen var begrænset til en undersøgelse af foranstaltningens form og navnlig til en undersøgelse af, hvorvidt et tilsagn fra ansøgeren kunne godtages.

(4) Anmodningen var begrundet med, at ansøgeren havde forpligtet sig til prisdisciplin for UAN i forbindelse med en antidumpingprocedure vedrørende urinstof, og indeholdt bevis for, at ansøgeren i forbindelse med den aktuelle procedure var parat til at afgive et tilsvarende tilsagn, som ville fjerne de skadevoldende virkninger af dumping, og som kunne kontrolleres.

(5) Kommissionen fastslog efter høring af det rådgivende udvalg, at der var tilstrækkeligt bevis til at indlede en begrænset fornyet undersøgelse, og offentliggjorde derfor en meddelelse i De Europæiske Fællesskabers Tidende(7) og iværksatte en undersøgelse.

C. GODTAGELSE AF ET TILSAGN

(6) De nærmere oplysninger om procedurer og resultater af den fornyede undersøgelse er beskrevet i Rådets forordning (EF) nr. 1675/2003(8).

(7) Ifølge tilsagnet har Achema forpligtet sig til at sælge UAN direkte fra Litauen til ikke-forbundne kunder i EF til en mindstepris. Endvidere vil Kommissionen ved hjælp af de løbende og detaljerede rapporter, som Achema har lovet at forelægge, effektivt kunne kontrollere, om betingelserne for tilsagnet opfyldes. Med hensyn til risikoen for omgåelse i form af krydskompensation med andre produkter skal det endvidere nævnes, at Achema har overholdt mindsteimportpriserne for de øvrige gødningstoffer, som det eksporterer til EF, som led i tilsagnet om urinstof. Under disse omstændigheder anses risikoen for omgåelse for at være begrænset.

(8) Konklusionen af den fornyede undersøgelse var, at Achemas tilsagn vil fjerne de skadelige virkninger af dumping, og at dette kan kontrolleres effektivt af Kommissionen, som derfor kan godtage det. Achema er blevet underrettet om de væsentligste kendsgerninger, overvejelser og forpligtelser, der ligger til grund for denne godtagelse.

(9) For at gøre det muligt for Kommissionen effektivt at kontrollere, om Achema overholder tilsagnet, er fritagelsen for antidumpingtolden betinget af, at anmodningen om overgang til fri omsætning, som forelægges de relevante toldmyndigheder i henhold til tilsagnet, ledsages af en faktura, som mindst indeholder de oplysninger, der er anført i bilaget til Kommissionens forordning (EF) nr. 617/2000(9). Disse oplysninger er nødvendige for, at toldmyndighederne med en tilstrækkelig grad af nøjagtighed kan afgøre, om forsendelsen svarer til handelsdokumenterne. Hvis der ikke fremlægges en sådan faktura, eller hvis den ikke svarer til den vare, der frembydes for toldmyndighederne, skal den relevante antidumpingtoldsats betales.

(10) Hvis tilsagnet brydes, formodes brudt eller trækkes tilbage, kan der indføres en antidumpingtold, jf. artikel 8, stk. 9 og 10, i grundforordningen. Achema er blevet gjort opmærksom på konsekvensen af et brud.

D. ÆNDRING AF NAVN OG ADRESSE

(11) I løbet af den begrænsede fornyede undersøgelse gjorde selskabet Kommissionen opmærksom på, at det havde ændret navn og adresse. Navneændringen skyldtes, at selskabets tidligere form, nemlig Joint Stock Company, ikke længere eksisterer i Litauen. Selskabets nye navn er Stock Company Achema. Adresseændringen skyldtes en ændring i Litauens postsystem.

(12) Kommissionen har gennemgået de fremlagte oplysninger, som godtgør, at samtlige af selskabets aktiviteter i forbindelse med fremstilling, salg og eksport af gødning (ammoniumnitrat, UAN og urinstof) ikke er berørt af adresseændringen -

TRUFFET FØLGENDE AFGØRELSE:

Artikel 1

Det tilsagn, som ovennævnte producent har afgivet i forbindelse med antidumpingproceduren vedrørende import af vandige opløsninger eller ammoniakopløsninger af urinstoffer og ammoniumnitrat med oprindelse i blandt andet Litauen, godtages.

>TABELPOSITION>

Artikel 2

Denne afgørelse træder i kraft den 26. september 2003.

Udfærdiget i Bruxelles, den 27. august 2003.

På Kommissionens vegne

Pascal Lamy

Medlem af Kommissionen

(1) EFT L 56 af 6.3.1996, s. 1.

(2) EFT L 305 af 7.11.2002, s. 1.

(3) EFT L 238 af 22.9.2000, s. 15.

(4) EFT L 17 af 19.1.2002, s. 1.

(5) EFT L 168 af 27.6.2002, s. 51.

(6) EFT L 168 af 27.6.2002, s. 1.

(7) EFT C 314 af 17.12.2002, s. 2.

(8) Se side 4 i denne EUT.

(9) EFT L 75 af 24.3.2000, s. 3.